**К О М И С И Я З А Р Е Г У Л И Р А Н Е Н А С Ъ О Б Щ Е Н И Я Т А**

**РЕШЕНИЕ № 386**

от 17 ноември 2022 г.

На основание чл. 36 и чл. 201, ал. 1 от Закона за електронните съобщения във връзка с Решение № 233/01.07.2021 г.,

**КОМИСИЯТА ЗА РЕГУЛИРАНЕ НА СЪОБЩЕНИЯТА**

**РЕШИ:**

1. Приема резултатите от проведеното обществено обсъждане на проект на Правила за изчисляване на нетните разходи за предоставяне на универсалната услуга, съгласно Приложение № 1 към настоящото решение.

2. Приема проект на Правила за изчисляване на нетните разходи за предоставяне на универсалната услуга, съгласно Приложение № 2 към настоящото решение.

3. Открива процедура за обществено обсъждане на проекта по т.2 .

4. Съобщение за изготвения проект, мотивите за изготвянето му и проектът по т. 2 да се публикува на страницата на Комисията за регулиране на съобщенията в интернет и на Портала за обществени консултации.

5. Определя 30-дневен срок, считано от датата на публикуване на съобщението по т. 4, в който заинтересованите лица могат да представят писмени становища по изготвения проект.

**Мотиви:**

С Решение № 233/01.07.2021 г. КРС откри процедура за обществено обсъждане на проект на Правила за изчисляване на нетните разходи за предоставяне на универсалната услуга.

В рамките на процедурата бяха получени становища от Министерството на финансите (МФ), Българска народна банка (БНБ), Комисия за защита на конкуренцията, Комисия за защита на потребителите, „Българска телекомуникационна компания“ ЕАД (понастоящем „Виваком България“ ЕАД) и от strategy.bg. Получиха се и становища от членовете на Управителния съвет на Фонда за компенсиране на универсалната услуга, както следва: Министерството на труда и социалната политика, БНБ, МФ и Министерството на транспорта и съобщенията. В становищата са направени и предложения по отделни текстове на проекта, които са анализирани и отразени в Приложение № 1 към настоящото решение.

С оглед факта, че отразените предложения и направените изменения в проекта са съществени, КРС счита, че следва да се проведе второ обществено обсъждане на проект на Правила за изчисляване на нетните разходи за предоставяне на универсалната услуга.

Проектът на нормативен акт не изисква допълнителни финансови средства за прилагането му от КРС.

Очакваните резултати от прилагането на акта са постигане на съответствие на подзаконовия акт с измененията в ЗЕС и приложимото европейско законодателство. Проектът не противоречи на правото на Европейския съюз. Той съответства на Директива (EС) 2018/1972 на Европейския парламент и на Съвета от 11 декември 2018 г. за установяване на Европейски кодекс за електронни съобщения.

В тази връзка, КРС приема резултатите от проведеното обществено обсъждане на проекта, открито с Решение № 233/01.07.2021 г. на КРС, и открива нова процедура за обществено обсъждане на проект на Правила за изчисляване на нетните разходи за предоставяне на универсалната услуга.

|  |  |
| --- | --- |
| **ПРЕДСЕДАТЕЛ:** |  |
|  | **(Иван Димитров)** |
|  |  |
| **ГЛАВЕН СЕКРЕТАР:** |  |
|  | **(Станислава Йорданова)** |
|  |  |
|  |  |
| **Директор на дирекция „Правна“:** |  |
|  | **(Мария Бончева)** |